सो, रामदेव ने नरेंद्र भाई को राष्ट्र-ऋषि या तो अर्द्ध-ज्ञानवश कहा है या फिर वे इतने सचेत हैं कि भारत के मौजूदा प्रधानमंत्री की लल्लो-चप्पो करते वक़्त भी उन्हें ऋषि कहने को तैयार नहीं हैं। वे जानते हैं कि ऐसा करने से ‘ऋषि’ शब्द का क्षय होगा। क्योंकि ऋषि होना तो सीमाओं से परे होना है। सो, उन्होंने नरेंद्र भाई को ‘राष्ट्र-ऋषि’ की सीमा में बांधा। उन्हें बताया कि उनका ऋषीत्व सीमित है। अगर ऐसा है तो यह उन सबके लिए राहत देने वाला है, जो प्रधानमंत्री को ऋषि-रूप में देखने का सोच भी नहीं सकते। मगर जब एक-दूसरे के भक्ति-सरोवर में गोता लगा रहे रामदेव भी अपने नरेंद्र भाई को पूर्ण ऋषि का दर्ज़ा देने को तैयार नहीं हैं तो क्षणभंगुर जीवन जीने वाले बाक़ियों की तो बिसात ही क्या?